Maak jou kind boeliebestand - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak jou kind boeliebestand
Woensdag | 30 Januarie | 2019
Volgens statistieke sê 57% van alle skoolgaande kinders in Suid-Afrika dat hulle al by die skool geboelie is. Die meeste ouers voel kwaad wanneer hulle uitvind hul kind is die teiken van 'n boelie. Dr. Elizma van der Smit, 'n kliniese sielkundige, sê egter jy moet daarteen waak om nie te oorreageer nie. Beplan eerder positiewe stappe om die probleem op te los.
Jy kan jou kind só leer om selfgeldend op te tree:
Luister sonder om kwaad te word. Sit jou eie gevoelens eenkant en luister wat jou kind sê.
Maak jou kind deel van die proses deur hom te vra hoe hy wil hê jy dit verder moet neem? Só verseker jy dat dit 'n gesprek oor die saak is eerder as 'n situasie waarin jou kind voel dat hy nou deur jou geboelie word om op 'n sekere manier op te tree.
Verseker jou kind dat dit nie sy skuld is nie. Baie kinders voel dis hulle eie skuld. Herinner hom aan bekendes soos Steve Hofmeyr se seun, Armand, wat op skool harde bene moes kou. Armand onthou van 'n keer toe kinders hom in sy koshuiskamer toegesluit en pepersproei onderdeur die deur gespuit het. Hy is oor net mooi alles gespot, van sy ou klere tot 'n drie wat hy gedruk het. "Ek het later niks meer gedoen nie en nie in sport of akademie uitgeblink nie." Vandag besef Armand dat wegkruip nie 'n opsie is nie, al voel dit veilig! Dit beroof jou van selfvertroue en so begrawe jy jou eie vermoëns.
Moedig jou kind aan om te lyk asof hy selfvertroue het, al voel hy nie so nie. Leer hom om met 'n duidelike stem te praat, 'n regop houding te hê en ander persone reguit in die oë te kyk.
Leer hom om nie woede of bangheid te wys nie. Boelies geniet dit om reaksies uit te lok.
Help jou kind om sy selfbeeld bou deur hom aan te moedig om aan aktiwiteite deel te neem of om 'n nuwe stokperdjie uit te probeer.
Moenie jou kind aanmoedig om ook 'n boelie te wees nie.
Moenie jou kind aanraai om dit bloot "te ignoreer" nie.
Nadat jy seker gemaak het jy het al die feite, kan jy die skool kontak vir 'n afspraak. Bespreek dit kalm met die betrokke onderwyser en werk saam aan 'n oplossing. Daar is heel waarskynlik 'n beleid oor hoe om op te tree in so 'n situasie.
Indien jou kind ernstig fisiek geboelie word, moet jy foto's neem en die dokter en polisie gaan sien.
Daar gaan nie altyd uiterlike tekens wees as jou kind geboelie word nie. Behalwe dat boelies aan ander slaan en hul besittings steel of wegsteek, kan hulle ander ook dwing om iets te doen wat hulle nie wil nie. Hulle kan stories oor ander versprei, hulle van alledaagse groepaktiwiteite uitsluit, hulle verneder, teister of dalk eenvoudig weier om met hulle te praat. Boelies kan ander verbaal afknou deur sleg te sê, te terg, beledig, uit te tart, of te verkleineer ─ gewoonlik in die teenwoordigheid van ander in hul portuurgroep.
Tekens dat jou kind geboelie word kan die volgende insluit:
Jou kind kry gereeld nagmerries.
Hy sukkel om te slaap.
Hy verloor belangstelling in stokperdjies, skoolwerk of sosiale aktiwiteite.
Sy skoolpunte verswak.
Hy is meer gereeld afwesig weens siekte.
Hy kry onverklaarbare beserings.
Hy het nie eetlus nie.
Sy normale gewoontes verander.
Hy praat oor selfmoord.
Hy toon destruktiewe gedrag.
Hy wil nie skool toe gaan nie.
Kinders wat geboelie word, kan dié dinge doen om hulself veiliger te laat voel:
Verander jou roetine gedurig as jy kan. Selfs vyf minute kan 'n verskil maak.
Bly binne 'n groep soveel as jy kan. Daar is veiligheid in getalle.
Bly kalm en behou oogkontak met die boelie. Moenie wegkyk of wegloop nie.
Praat met 'n sterk, ferm stem.
Vermy plekke waar die boelie gewoonlik uithang.
Maak 'n grappie en lag vir jouself indien die boelie jou spot. Op dié wyse ontneem jy die boelie sy krag.
Vertel jou ouers, 'n onderwyser of ander volwasse persoon wat jy vertrou daarvan.
Skryf dit neer en gee dit vir 'n volwassene wat jy vertrou indien jy voel jy kan nie met iemand daaroor praat nie.
Boelies is baie goed daarmee om jou te laat dink dat jy verdien om geboelie te word. Herinner jouself daaraan dat jy respek van ander verdien.
Raad aan kinders wat sien hoe ander geboelie word:
Moenie net staan en kyk nie. Jy bemagtig die boelie deur 'n gehoor te skep.
Vra die boelie om op te hou daarmee. Sodoende laat jy hom en die omstanders weet dat dït wat hier gebeur nie reg is nie.
Moenie tot die bakleiery toetree en self met die boelie baklei nie. Dit kan gevaarlik wees en ook die situasie erger maak vir die persoon wat geboelie word.